EA ย้ำเป้ารายได้ปี 65 โต 20% ส่งมอบบัสไฟฟ้า 1,000 คัน-ขยายกำลังผลิต “แบตเตอรี่”
EA ย้ำเป้ารายได้ปี 65 โต 20% คาดผลงานครึ่งปีหลังดีกว่าครึ่งปีแรก รับทุกธุรกิจโตแกร่ง เตรียมส่งมอบบัสไฟฟ้า 1,000 คัน จ่อเปิดตัวรถบรรทุกไฟฟ้าไตรมาส 4/65 เดินหน้าขยายกำลังผลิตธุรกิจ “แบตเตอรี่” เป็น 2 กิโลกะวัตต์ชั่วโมงต่อปี เริ่มบันทึกรายได้ธุรกิจใหม่ “Green Diesel-Bio PCM” ไตรมาส 3/65
EA ย้ำเป้ารายได้ปี 65 โต 20% รับทุกธุรกิจโตแกร่ง จ่อส่งมอบบัสไฟฟ้า 1,000 คัน ขยายกำลังผลิต “แบตเตอรี่” เริ่มบันทึกรายได้ธุรกิจใหม่ไตรมาส 3/65
31 ส.ค. 2565

นายวสุ กลมเกลี้ยง ผู้อำนวยการอาวุโส ฝ่ายพัฒนากลยุทธ์และวางแผนการลงทุน บริษัท พลังงานบริสุทธิ์ จำกัด (มหาชน) หรือ EA เปิดเผยภาพรวมข้อมูลของบริษัทในงาน Opportunity Day ซึ่งจัดโดยตลาดหลักทรัพย์แห่งประเทศไทย (ตลท.) เมื่อวันที่ 26 ส.ค.65 เปิดเผยว่า บริษัทและบริษัทย่อยมีรายได้รวมสำหรับไตรมาส 2/65 สิ้นสุดวันที่ 30 มิ.ย.65 จำนวน 5,454.07 ล้านบาท เพิ่มขึ้น 518.99 ล้านบาท หรือ 10.52% เมื่อเทียบกับช่วงเวลาเดียวกันของปีก่อนที่มีรายได้รวม 4,935.08 ล้านบาท เป็นผลมาจากธุรกิจไบโอดีเซลที่มีรายได้จากส่วนงานผลิตและจำหน่ายน้ำมันปาล์มดิบ รายได้เพิ่มขึ้น 291 ล้านบาท หรือ 45.94% โดยสาเหตุหลักมาจากปัจจัยด้านราคาน้ำมันปาล์มดิบในตลาดโลกอยู่ในระดับสูง และสถานการณ์ราคาปาล์มในประเทศที่ปรับตัวสูงขึ้น
รวมถึงงานผลิตและจำหน่าย PCM รายได้เพิ่มขึ้น 26.33 ล้านบาท เนื่องจากปัจจัยหลักด้านปริมาณการขายที่เพิ่มขึ้น และผลิตภัณฑ์ผลพลอยที่มีรายได้เพิ่มขึ้น  9.46 ล้านบาท ท เนื่องจากปัจจัยหลัก ทางด้านราคาขายของเมล็ดในปาล์มที่เพิ่มขึ้นนอกจากนี้ยังมีในส่วนงานงานผลิตและจำหน่ายกระแสไฟฟ้ามีรายได้อยู่ที่  2,860.60 ล้านบาท เพิ่มขึ้น 267.80 ล้านบาท หรือ 10.33% รวมถึงรายได้จากธุรกิจผลิตและจำหน่ายแบตเตอรี่ลิเทียมไอออนและยานยนต์ไฟฟ้า มีรายได้อยู่ที่ 84.21 ล้านบาท เพิ่มขึ้น 15.91 ล้านบาท
ขณะเดียวกันในงวด 6 เดือนมีรายได้รวมอยู่ที่ 10,270.63 ล้านบาท เพิ่มขึ้น 629.12 ล้านบาท หรือเพิ่มขึ้น 6.53% เมื่อเทียบกับงวดเดียวกันของปีก่อนที่มีรายได้รวม 9,641.51 ล้านบาท
โดยบริษัทคาดผลการดำเนินงานในครึ่งปีหลังจะเติบโตดีกว่าครึ่งปีแรก เป็นไปตามการเติบโตของ 4 กลุ่มธุรกิจ โดยธุรกิจไบโอดีเซล จากการมีธุรกิจใหม่ อย่าง Green Diesel และ Bio PCM คาดว่าจะเริ่มมีรายได้เข้าในไตรมาส 3/65
สำหรับธุรกิจพลังงานทดแทน ที่ผ่านมาบริษัทได้ดำเนินการเปลี่ยนแผงโซลาร์ใหม่ ที่โรงไฟฟ้าพลังงานแสงอาทิตย์ จ.ลำปาง และนครสวรรค์ ส่งผลทำให้ประสิทธิภาพของกำลังการผลิตไฟฟ้าดีขึ้น จาก 326 Mil.KWh เป็น 347 Mil.KWh และปีนี้บริษัทฯ ตั้งเป้าที่จะเปลี่ยนแผงโซลาร์ของโรงไฟฟ้าอื่นๆ เพิ่มเติมอีกราว 180 เมกะวัตต์ ทำให้ปีนี้และปี 66 จะมีกำลังการผลิตของโรงไฟฟ้าโซลาร์สูงขึ้น
ส่วนธุรกิจแบตเตอรี่ (Energy Storage) บริษัทมีแผนจะขยายกำลังการผลิตแบตเตอรี่ลิเทียมไอออนและระบบกักเก็บพลังงานเป็น 4 กิกะวัตต์ชั่วโมงต่อปีภายในช่วงปลายปี 66 จากเดิมที่มีกำลังการผลิตราว 1 กิกะวัตต์ชั่วโมงต่อปี อย่างไรก็ตามเบื้องต้นคาดว่าจะขยายกำลังการผลิตเพิ่มขึ้นเป็น 2 กิโลกะวัตต์ชั่วโมงต่อปีภายในช่วงสิ้นปีนี้
ด้านธุรกิจ EV &amp; Charging Station Platform คาดปี 65 จะสามารถส่งมอบรถบัสไฟฟ้า (E-Bus) ได้ตามเป้าหมายถึงสิ้นปีกว่า 1,000 คัน อีกทั้งจะสามารถเปิดตัวรถบรรทุกไฟฟ้า (E-Truck) และรถกระบะไฟฟ้าได้ในช่วงไตรมาส 4/65 โดยบริษัทยังคงตั้งเป้ารายได้ปี 65 เติบโต 20%